Ma wil self na vermiste seun in Viëtnam gaan soekColeen en John Bothma. (Foto: Verskaf) “Ek is besig om van my kop af te raak. Ek werk heeldag om [bedags] net nie daaraan te dink nie. Ek kon nog nie een aand deurslaap nie. Ek kan nie eet nie. Ek glo, ek smeek en ek pleit net.” Dit is vandeesweek ŉ maand sedert die Suid-Afrikaner John Bothma in Viëtnam vermis geraak het. Sy ma, Coleen Bothma, het steeds geen tyding van haar seun ontvang nie. Coleen het Woensdag aan Maroela Media gesê sy het op 15 Mei vir die laaste keer met haar seun gepraat voordat sy familie sedert 18 Mei hom nie meer in die hande kon kry nie. “My dogter het my daardie dag gevra of ek weet wat op Facebook aangaan en ek het ‘nee’ geantwoord. ‘John is weg’, het sy gesê en dit het gevoel of my hart gaan staan. Dit kan nie wees nie.” Volgens Coleen het sy en haar seun minstens elke tweede of derde dag oor die foon gesels. “Hy is die pragtigste jong man. Die laaste keer wat ons gepraat het, het hy genoem dat daar soveel dinge is wat hy vir my wou vertel en wys. Ek het net vir hom gesê hy moet dinge gaan doen. John saam met Coleen, sy ma, Leandri Pereira, sy sussie, en haar kind. (Foto: Verskaf) “Die afgelope ses maande was die gelukkigste in sy lewe. Hy het ŉ bromponie gery en hy het soveel vryheid en drome gehad wat ek vir hom gegun het. Daar is absoluut geen rede dat hy net uit sy eie sou wegloop nie. As jy na sy foto’s kyk, is dit duidelik dat hy voluit gelewe het,” verduidelik sy ma. Daar is ŉ desperaatheid in haar stem. “Ek wens ek het geld gehad om op ’n vliegtuig te spring en hom self te gaan soek, maar hoe weet ŉ mens wáár om te begin soek?” Coleen het sedert John se verdwyning aansoek gedoen vir ŉ paspoort met die doel om self na haar seun te gaan soek. Interpol het haar egter gemaan om voorlopig nie Viëtnam toe te gaan nie en geduldig te wag terwyl hulle in die vreemde na John soek. “Ek voel so magteloos. Wat sou hulle gedoen het as dit hulle kind was?” vra sy. Maroela Media het vroeër berig daar was aanvanklik ŉ betaalde vliegkaartjie vir John om op 1 Junie huis toe te kom. Dié kaartjie is toe na 18 Junie gewysig in die hoop dat hy dan sy opwagting in Suid-Afrika sou maak, maar toe hy nie opdaag nie, is dié kaartjie gekanselleer. “Hy het so daarna uitgesien om te kom kuier. As ons nie daardie vlug gekanselleer het nie, sou ek elke dag op die lughawe gewag het vir Boeta.” Voorlopig sal Coleen by die huis moet wag terwyl die onsekerheid aan haar knaag. “As die son sak, voel dit of my hart wil gaan staan. Dan besef ek nog ŉ dag is verby. Dit is al ŉ maand. “Jou wêreld staan stil, want jou kind is weg.” Lees alle berigte oor John Bothma op Maroela Media hier.